CELEX: 32008L0107
Language: ro
Date: 2008-11-25 00:00:00
Title: Directiva 2008/107/CE a Comisiei din 25 noiembrie 2008 de modificare a Directivei 91/414/CEE a Consiliului de includere a substanțelor abamectin, epoxiconazol, fenpropimorf, fenpiroximat și tralkoxidim ca substanțe active (Text cu relevanță pentru SEE)

26.11.2008   
            
            
               RO
            
            
               Jurnalul Oficial al Uniunii Europene
            
            
               L 316/4
            
         
      DIRECTIVA 2008/107/CE A COMISIEI
   
   din 25 noiembrie 2008
   de modificare a Directivei 91/414/CEE a Consiliului de includere a substanțelor abamectin, epoxiconazol, fenpropimorf, fenpiroximat și tralkoxidim ca substanțe active
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (1),
   întrucât:
   
               (1)
            
            
               Regulamentele (CE) nr. 451/2000 (2) și (CE) nr. 1490/2002 (3) ale Comisiei stabilesc normele de punere în aplicare a etapei a treia a programului de lucru menționat la articolul 8 alineatul (2) din Directiva 91/414/CEE și stabilesc o listă cu substanțe active care urmează să fie evaluate în vederea posibilei lor includeri în anexa I la Directiva 91/414/CEE. Lista respectivă include substanțele abamectin, epoxiconazol, fenpropimorf, fenpiroximat și tralkoxidim.
            
         
               (2)
            
            
               Efectele acestor substanțe active asupra sănătății umane și asupra mediului înconjurător au fost evaluate, pentru o serie de utilizări propuse de notificatori, în conformitate cu dispozițiile prevăzute de Regulamentele (CE) nr. 451/2000 și (CE) nr. 1490/2002. În plus, regulamentele menționate anterior desemnează statele membre raportoare care trebuie să înainteze Autorității Europene pentru Siguranța Alimentară (EFSA) rapoartele de evaluare și recomandările aferente, în conformitate cu articolul 10 alineatul (1) din Regulamentul (CE) nr. 1490/2002. În ceea ce privește substanța abamectin, statul membru raportor a fost Țările de Jos și toate informațiile pertinente au fost prezentate la 27 octombrie 2005. Pentru substanțele epoxiconazol, fenpropimorf și fenpiroximat, statul membru raportor a fost Germania și toate informațiile pertinente au fost prezentate la 28 aprilie 2005, 17 martie 2005 și respectiv la 25 octombrie 2005. Pentru substanța tralkoxidim, statul membru raportor a fost Regatul Unit și toate informațiile pertinente au fost prezentate la 6 septembrie 2005.
            
         
               (3)
            
            
               Rapoartele de evaluare au făcut obiectul unei evaluări inter pares de către statele membre și EFSA și au fost prezentate Comisiei, sub formă de rapoarte științifice EFSA (4), la 29 mai 2008 pentru abamectin, la 26 martie 2008 pentru epoxiconazol și tralkoxidim, la 14 aprilie 2008 pentru fenpropimorf și la 5 mai 2008 pentru fenpiroximat. Aceste rapoarte au fost examinate de statele membre și de Comisie în cadrul Comitetului permanent pentru lanțul alimentar și sănătatea animală și finalizate la 11 iulie 2008, pentru substanțele abamectin, epoxiconazol, fenpropimorf, fenpiroximat și tralkoxidim, sub formă de rapoarte de reexaminare ale Comisiei.
            
         
               (4)
            
            
               Diferitele examinări efectuate au arătat că produsele de protecție a plantelor care conțin abamectin, epoxiconazol, fenpropimorf, fenpiroximat și tralkoxidim ar îndeplini, în general, cerințele prevăzute la articolul 5 alineatul (1) literele (a) și (b) din Directiva 91/414/CEE, în special în ceea ce privește utilizările studiate și precizate în rapoartele de reexaminare ale Comisiei. Prin urmare, aceste substanțe active ar trebui incluse în anexa I, pentru a se asigura că, în toate statele membre, autorizațiile privind produsele de protecție a plantelor care conțin aceste substanțe active pot fi acordate în conformitate cu dispozițiile directivei respective.
            
         
               (5)
            
            
               Fără a aduce atingere acestei concluzii, este adecvată obținerea de informații suplimentare privind anumite aspecte specifice. În conformitate cu articolul 6 alineatul (1) din Directiva 91/414/CEE, includerea unei substanțe în anexa I poate face obiectul anumitor condiții. Prin urmare, este necesar să se solicite ca substanța abamectin să facă obiectul unor teste suplimentare cu privire la specificații și sunt necesare informații suplimentare pentru a confirma riscul legat de metabolitul U8 pentru păsări, mamifere, organisme acvatice și pentru apele subterane. Substanța epoxiconazol ar trebui să facă obiectul unor teste suplimentare cu privire la proprietățile sale care pot provoca tulburări ale sistemului endocrin, precum și al unui program de monitorizare în vederea evaluării răspândirii la mare distanță pe calea aerului și a riscurilor conexe pentru mediul înconjurător; sunt necesare informații suplimentare privind reziduurile de metaboliți ai acestei substanțe în culturile principale, culturile în sistem de rotație și în produsele de origine animală, precum și informații pentru a evalua riscurile pe termen lung pentru păsările și mamiferele erbivore. Substanța fenpropimorf ar trebui să facă obiectul unor teste suplimentare pentru a confirma mobilitatea în sol a metabolitului BF-421-7. Substanța fenpiroximat ar trebui să facă obiectul unor teste suplimentare pentru a confirma riscul pentru organismele acvatice al prezenței metaboliților care conțin fracțiuni de benzil, precum și riscul bioamplificării în lanțul alimentar acvatic. Substanța tralkoxidim ar trebui să facă obiectul unor teste suplimentare pentru a confirma riscul pe termen lung pentru mamiferele erbivore. Notificatorii ar trebui să prezinte toate studiile și informațiile menționate anterior în termenele stabilite în anexa I la prezenta directivă.
            
         
               (6)
            
            
               Înainte de includerea unei substanțe active în anexa I ar trebui acordat un termen rezonabil pentru a permite statelor membre și părților interesate să se pregătească pentru îndeplinirea noilor cerințe care decurg din această includere.
            
         
               (7)
            
            
               Fără a aduce atingere obligațiilor prevăzute de Directiva 91/414/CEE în cazul includerii unei substanțe active în anexa I, statele membre ar trebui să dispună de un termen de șase luni după includere pentru a reexamina autorizațiile existente privind produsele de protecție a plantelor care conțin substanțele abamectin, epoxiconazol, fenpropimorf, fenpiroximat și tralkoxidim, în scopul de a garanta respectarea cerințelor prevăzute în Directiva 91/414/CEE, în special a articolului 13 și a condițiilor aferente prezentate în anexa I. După caz, statele membre ar trebui să modifice, să înlocuiască sau să retragă autorizațiile existente, în conformitate cu dispozițiile Directivei 91/414/CEE. Prin derogare de la termenul menționat anterior, ar trebui să se prevadă un termen mai lung pentru prezentarea și evaluarea dosarului complet, prevăzut în anexa III, al fiecărui produs de protecție a plantelor, pentru fiecare utilizare preconizată, în conformitate cu principiile unitare stabilite în Directiva 91/414/CEE.
            
         
               (8)
            
            
               Experiența dobândită din includerile precedente în anexa I la Directiva 91/414/CEE ale substanțelor active evaluate în cadrul Regulamentului (CEE) nr. 3600/92 a Comisiei (5) a arătat că pot interveni dificultăți în interpretarea obligațiilor care revin titularilor autorizațiilor existente în ceea ce privește accesul la date. Prin urmare, pentru a se evita noi dificultăți, este necesară clarificarea obligațiilor care revin statelor membre, în special a obligației de a verifica dacă titularul unei autorizații demonstrează că are acces la un dosar care îndeplinește cerințele din anexa II la directiva menționată anterior. Totuși, această clarificare nu impune nicio altă obligație statelor membre sau titularilor autorizațiilor, în raport cu directivele de modificare a anexei I, adoptate până în prezent.
            
         
               (9)
            
            
               Prin urmare, Directiva 91/414/CEE trebuie modificată în consecință.
            
         
               (10)
            
            
               Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DIRECTIVĂ:
   Articolul 1
   Anexa I la Directiva 91/414/CEE se modifică în conformitate cu anexa la prezenta directivă.
   Articolul 2
   Statele membre adoptă și publică, cel târziu până la 31 octombrie 2009, actele cu putere de lege și actele administrative necesare pentru a se conforma prezentei directive. Comisiei îi sunt comunicate de îndată de către statele membre textele acestor dispoziții, precum și un tabel de corespondență între dispozițiile respective și prezenta directivă.
   Statele membre aplică aceste dispoziții de la 1 noiembrie 2009.
   Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 3
   (1)   În conformitate cu Directiva 91/414/CEE, statele membre modifică sau retrag, după caz, până la 31 octombrie 2009, autorizațiile existente pentru produsele de protecție a plantelor care conțin abamectin, epoxiconazol, fenpropimorf, fenpiroximat și tralkoxidim ca substanțe active.
   Până la acea dată, statele membre verifică, în special, dacă sunt respectate condițiile din anexa I la directiva menționată anterior privind substanțele abamectin, epoxiconazol, fenpropimorf, fenpiroximat și tralkoxidim, cu excepția celor menționate în partea B a rubricii referitoare la substanța activă respectivă, și dacă titularul autorizației deține sau are acces la un dosar care îndeplinește cerințele din anexa II la directiva menționată, în conformitate cu dispozițiile articolului 13 din aceasta.
   (2)   Prin derogare de la alineatul (1), fiecare produs de protecție a plantelor autorizat care conține substanțele abamectin, epoxiconazol, fenpropimorf, fenpiroximat și tralkoxidim, fie ca substanță activă unică, fie ca substanță asociată cu alte substanțe active, toate acestea fiind incluse în anexa I la Directiva 91/414/CEE, până la 30 aprilie 2009, cel târziu, face obiectul unei reevaluări de către statele membre în conformitate cu principiile unitare menționate în anexa VI la Directiva 91/414/CEE, pe baza unui dosar care respectă cerințele prevăzute în anexa III la directiva menționată anterior și ținând seama de partea B a rubricii din anexa I la directiva respectivă privind substanțele abamectin, epoxiconazol, fenpropimorf, fenpiroximat și, respectiv, tralkoxidim. Pe baza evaluării, statele membre stabilesc dacă produsul îndeplinește condițiile menționate la articolul 4 alineatul (1) literele (b), (c), (d) și (e) din Directiva 91/414/CEE.
   În urma stabilirii acestui fapt, statele membre:
   
               (a)
            
            
               în cazul unui produs care conține ca substanță activă unică abamectin, epoxiconazol, fenpropimorf, fenpiroximat sau tralkoxidim, modifică sau retrag autorizația, după caz, până la 30 aprilie 2013, cel târziu; sau
            
         
               (b)
            
            
               în cazul unui produs care conține abamectin, epoxiconazol, fenpropimorf, fenpiroximat sau tralkoxidim ca substanță activă asociată cu alte substanțe active, modifică sau retrag autorizația, după caz, până la 30 aprilie 2013 sau până la data stabilită pentru o astfel de modificare sau retragere, în directiva sau directivele respective care au adăugat substanța sau substanțele în cauză în anexa I la Directiva 91/414/CEE, fiind luată în considerare data cea mai recentă.
            
         Articolul 4
   Prezenta directivă intră în vigoare la 1 mai 2009.
   Articolul 5
   Prezenta directivă se adresează statelor membre.
   
      Adoptată la Bruxelles, 25 noiembrie 2008.
      
         
            Pentru Comisie
         
         Androulla VASSILIOU
         
         
            Membru al Comisiei
         
      
   
   
      (1)  JO L 230, 19.8.1991, p. 1.
   
      (2)  JO L 55, 29.2.2000, p. 25.
   
      (3)  JO L 224, 21.8.2002, p. 23.
   
      (4)  EFSA Scientific Report (2008) 148. Conclusion regarding the peer review of the pesticide risk assessment of the active substance abamectin [Raportul științific EFSA (2008) 148. Concluzii privind evaluarea inter pares a riscului de pesticid al substanței active abamectin] (finalizat la 29 mai 2008).
   
      EFSA Scientific Report (2008) 138. Conclusion regarding the peer review of the pesticide risk assessment of the active substance epoxiconazole [Raportul științific EFSA (2008) 138. Concluzii privind evaluarea inter pares a riscului de pesticid al substanței active epoxiconazol] (finalizat la 26 martie 2008).
   
      EFSA Scientific Report (2008) 144. Conclusion regarding the peer review of the pesticide risk assessment of the active substance fenpropimorph [Raportul științific EFSA (2008) 144. Concluzii privind evaluarea inter pares a riscului de pesticid al substanței active fenpropimorf] (finalizat la 14 aprilie 2008).
   
      EFSA Scientific Report (2008) 143. Conclusion regarding the peer review of the pesticide risk assessment of the active substance fenpyroximate [Raportul științific EFSA (2008) 143. Concluzii privind evaluarea inter pares a riscului de pesticid al substanței active fenpiroximat] (finalizat la 5 mai 2008).
   
      EFSA Scientific Report (2008). Conclusion regarding the peer review of the pesticide risk assessment of the active substance tralkoxydim [Raportul științific EFSA (2008). Concluzii privind evaluarea inter pares a riscului de pesticid al substanței active tralkoxidim] (finalizat la 26 martie 2008).
   
      (5)  JO L 366, 15.12.1992, p. 10.
   
      ANEXĂ
      Următoarele rubrici se adaugă la sfârșitul tabelului din anexa I la Directiva 91/414/CEE:
      
         
                     Nr.
                  
                  
                     Denumire comună, numere de identificare
                  
                  
                     Denumire IUPAC
                  
                  
                     Puritate (1)
                     
                  
                  
                     Data intrării în vigoare
                  
                  
                     Data expirării includerii
                  
                  
                     Dispoziții specifice
                  
               
                     „216
                  
                  
                     Abamectin
                     Nr. CAS 71751-41-2
                     Avermectin B1a
                     
                     Nr. CAS 65195-55-3
                     Avermectin B1b
                     
                     Nr. CAS 65195-56-4
                     Abamectin
                     Nr. CIPAC 495
                  
                  
                     AvermectinB1a
                     
                     (10E,14E,16E,22Z)-(1R,4S,5’S,6S,6’R,8R,12S,13S,20R,21R,24S)-6’-[(S)-sec-butil]-21,24-dihidroxi-5’,11,13,22-tetrametil-2-oxo-3,7,19-trioxatetraciclo[15.6.1.14,8 020,24]pentacosa-10,14,16,22-tetraen-6-spiro-2’-(5’,6’-dihidro-2’H-piran)-12-il 2,6-dideoxi-4-O-(2,6-dideoxi-3-O-metil-α-L-arabino-hexopiranozil)-3-O-metil-α-L-arabino-hexopiranozidă
                     AvermectinB1b
                     
                     (10E,14E,16E,22Z)-(1R,4S,5’S,6S,6’R,8R,12S,13S,20R,21R,24S)-21,24-dihidroxi-6’-izopropil-5’,11,13,22-tetrametil-2-oxo-3,7,19-trioxatetraciclo[15.6.1.14,8 020,24]pentacosa-10,14,16,22-tetraen-6-spiro-2’-(5’,6’-dihidro-2’H-piran)-12-il 2,6-dideoxi-4-O-(2,6-dideoxi-3-O-metil-α-L-arabino-hexopiranozil)-3-O-metil-α-L-arabino-hexopiranozidă
                  
                  
                     ≥ 850 g/kg
                  
                  
                     1 mai 2009
                  
                  
                     30 aprilie 2019
                  
                  
                     PARTEA A
                     Utilizat numai ca insecticid, acaricid.
                     PARTEA B
                     Cu ocazia evaluării cererilor de autorizare a produselor de protecție a plantelor care conțin abamectin în vederea altor utilizări decât cele pentru citrice, salată și tomate, statele membre trebuie să acorde o atenție deosebită criteriilor prevăzute la articolul 4 alineatul (1) litera (b) și să se asigure că sunt furnizate toate datele și informațiile necesare înainte de acordarea unei astfel de autorizații.
                     Pentru punerea în aplicare a principiilor unitare prevăzute în anexa VI, se iau în considerare concluziile raportului de reexaminare privind substanța abamectin, în special apendicele I și II ale acestuia, în forma finalizată la 11 iulie 2008, în cadrul Comitetului permanent pentru lanțul alimentar și sănătatea animală.
                     În cadrul acestei evaluări generale, statele membre trebuie să acorde o atenție deosebită următoarelor aspecte:
                     
                                 —
                              
                              
                                 siguranței operatorului și să se asigure că în condițiile de utilizare este prevăzută folosirea echipamentelor de protecție individuală corespunzătoare;
                              
                           
                                 —
                              
                              
                                 reziduurilor din produsele alimentare pe bază de plante și să evalueze gradul de expunere a consumatorilor prin intermediul alimentelor;
                              
                           
                                 —
                              
                              
                                 protecției albinelor, artropodelor nevizate, păsărilor, mamiferelor și a organismelor acvatice. Referitor la aceste riscuri identificate, acolo unde este cazul, trebuie aplicate măsuri de diminuare a riscului, cum ar fi zonele tampon, perioadele de așteptare.
                              
                           Statele membre în cauză solicită prezentarea următoarelor elemente:
                     
                                 —
                              
                              
                                 studii suplimentare privind specificațiile;
                              
                           
                                 —
                              
                              
                                 informații pentru a aprofunda evaluarea riscului pentru păsări și mamifere;
                              
                           
                                 —
                              
                              
                                 informații pentru a evalua riscul pentru organismele acvatice al prezenței principalilor metaboliți în sol;
                              
                           
                                 —
                              
                              
                                 informații pentru a evalua riscul pentru apele subterane al prezenței metabolitului U8.
                              
                           Statele membre se asigură că notificatorii prezintă aceste studii Comisiei, în termen de doi ani de la intrarea în vigoare a prezentei directive.
                  
               
                     217
                  
                  
                     Epoxiconazol
                     Nr. CAS 135319-73-2 (anterior 106325-08-0)
                     Nr. CIPAC 609
                  
                  
                     (2RS, 3SR)-1-[3-(2-clorofenil)-2,3-epoxi-2-(4-fluorofenil)propil]-1H-1,2,4-triazol
                  
                  
                     ≥ 920 g/kg
                  
                  
                     1 mai 2009
                  
                  
                     30 aprilie 2019
                  
                  
                     PARTEA A
                     Se pot autoriza numai utilizările ca fungicid.
                     PARTEA B
                     Pentru punerea în aplicare a principiilor unitare din anexa VI, se iau în considerare concluziile din raportul de reexaminare privind substanța epoxiconazol, în special apendicele I și II ale acestuia, în forma finalizată la 11 iulie 2008, în cadrul Comitetului permanent pentru lanțul alimentar și sănătatea animală.
                     În cadrul acestei evaluări generale, statele membre trebuie să acorde o atenție deosebită următoarelor aspecte:
                     
                                 —
                              
                              
                                 siguranței operatorului și să se asigure că în condițiile de utilizare este prevăzută folosirea echipamentelor de protecție individuală corespunzătoare, dacă este cazul;
                              
                           
                                 —
                              
                              
                                 expunerea consumatorilor prin intermediul alimentelor la metaboliții epoxiconazolului (triazol);
                              
                           
                                 —
                              
                              
                                 potențialul de răspândire la mare distanță pe calea aerului;
                              
                           
                                 —
                              
                              
                                 riscul pentru organismele acvatice, păsări și mamifere. Condițiile de autorizare trebuie să includă măsuri de diminuare a riscului, dacă este cazul.
                              
                           Statele membre respective se asigură că notificatorul transmite Comisiei studii suplimentare privind proprietățile substanței epoxiconazol care pot provoca tulburări ale sistemului endocrin, într-un interval de doi ani de la adoptarea orientărilor OCDE pentru testele privind tulburările sistemului endocrin sau a orientărilor convenite la nivel comunitar în materie de teste.
                     Statele membre respective se asigură că notificatorul prezintă Comisiei, nu mai târziu de 30 iunie 2009, un program de monitorizare pentru evaluarea răspândirii substanței epoxiconazol la mare distanță pe calea aerului și a riscurilor conexe pentru mediul înconjurător. Rezultatele acestei monitorizări vor fi transmise Comisiei, sub forma unui raport de monitorizare, până la 31 decembrie 2011, cel târziu.
                     Statele membre respective se asigură că notificatorul transmite, cel târziu în termen de doi ani de la intrarea în vigoare a prezentei directive, informații privind reziduurile de metaboliți ai substanței epoxiconazol în culturile principale, culturile în sistem de rotație și în produsele de origine animală, precum și informații pentru a evalua în detaliu riscurile pe termen lung pentru păsările și mamiferele erbivore.
                  
               
                     218
                  
                  
                     Fenpropimorf
                     Nr. CAS 67564-91-4
                     Nr. CIPAC 427
                  
                  
                     (RS)-cis-4-[3-(4-terț-butilfenil)-2-metilpropil]-2,6-dimetilmorfolin
                  
                  
                     ≥ 930 g/kg
                  
                  
                     1 mai 2009
                  
                  
                     30 aprilie 2019
                  
                  
                     PARTEA A
                     Se pot autoriza numai utilizările ca fungicid.
                     PARTEA B
                     Pentru punerea în aplicare a principiilor unitare prevăzute în anexa VI, se vor lua în considerare concluziile raportului de reexaminare privind substanța fenpropimorf, în special apendicele I și II ale acestuia, în forma finalizată la 11 iulie 2008, în cadrul Comitetului permanent pentru lanțul alimentar și sănătatea animală.
                     În cadrul acestei evaluări generale, statele membre trebuie să acorde o atenție deosebită următoarelor aspecte:
                     
                                 —
                              
                              
                                 siguranței operatorilor și a lucrătorilor. Condițiile de utilizare autorizate trebuie să prevadă folosirea de echipamente corespunzătoare de protecție individuală și aplicarea unor măsuri de diminuare a riscurilor în vederea reducerii gradului de expunere, precum restricții privind programul de lucru zilnic;
                              
                           
                                 —
                              
                              
                                 protejarea apelor subterane, atunci când substanța activă este utilizată în regiuni vulnerabile din punct de vedere al solului și/sau al condițiilor climatice;
                              
                           
                                 —
                              
                              
                                 protecției organismelor acvatice. Condițiile de autorizare trebuie, după caz, să cuprindă măsuri de reducere a riscurilor, precum zone-tampon, reducerea scurgerilor și duze pentru reducerea dispersiilor.
                              
                           Statele membre în cauză solicită prezentarea unor studii suplimentare pentru a confirma mobilitatea metabolitului BF-421-7 în sol. Acestea se asigură că notificatorii la cererea cărora fenpropimorful a fost inclus în prezenta anexă transmit aceste studii Comisiei, în termen de doi ani de la intrarea în vigoare a prezentei directive.
                  
               
                     219
                  
                  
                     Fenpiroximat
                     Nr. CAS 134098-61-6
                     Nr. CIPAC 695
                  
                  
                     terț-butil (E)-alfa-(1,3-dimetil-5-fenoxipirazol-4-ilmetileneamino-oxi)-p-toluat
                  
                  
                     > 960 g/kg
                  
                  
                     1 mai 2009
                  
                  
                     30 aprilie 2019
                  
                  
                     PARTEA A
                     Se pot autoriza numai utilizările ca acaricid.
                     Nu trebuie autorizate următoarele utilizări:
                     
                                 —
                              
                              
                                 aplicări în culturile înalte care prezintă un risc ridicat de dispersie a pulverizării, de exemplu cu ajutorul unui dispozitiv de stropit instalat pe tractor și cu ajutorul pulverizatoarelor manuale.
                              
                           PARTEA B
                     Pentru punerea în aplicare a principiilor unitare prevăzute în anexa VI, se vor lua în considerare concluziile raportului de reexaminare privind substanța fenpiroximat, în special apendicele I și II ale acestuia, în forma finalizată la 11 iulie 2008, în cadrul Comitetului permanent pentru lanțul alimentar și sănătatea animală.
                     În cadrul acestei evaluări generale, statele membre trebuie să acorde o atenție deosebită următoarelor aspecte:
                     
                                 —
                              
                              
                                 siguranței operatorului și a lucrătorului și să se asigure că, în condițiile de utilizare, este prevăzută folosirea echipamentelor de protecție individuală corespunzătoare;
                              
                           
                                 —
                              
                              
                                 impactului asupra organismelor acvatice și a artropodelor nevizate și trebuie să se asigure că în condițiile de autorizare sunt incluse măsuri de reducere a riscurilor, dacă este cazul.
                              
                           Statele membre în cauză solicită prezentarea de informații pentru a evalua în detaliu următoarele:
                     
                                 —
                              
                              
                                 riscul pentru organismele acvatice al prezenței metaboliților care conțin fracțiuni de benzil;
                              
                           
                                 —
                              
                              
                                 riscul bioamplificării în lanțul alimentar acvatic.
                              
                           Statele membre se asigură că notificatorii la cererea cărora substanța fenpiroximat a fost inclusă în prezenta anexă transmit aceste informații Comisiei, în termen de doi ani de la intrarea în vigoare a prezentei directive.
                  
               
                     220
                  
                  
                     Tralkoxidim
                     Nr. CAS 87820-88-0
                     Nr. CIPAC 544
                  
                  
                     (RS)-2-[(EZ)-1-(etoxiimino)propil]-3-hidroxi-5-mesitilciclohex-2-en-1-onă
                  
                  
                     ≥ 960 g/kg
                  
                  
                     1 mai 2009
                  
                  
                     30 aprilie 2019
                  
                  
                     PARTEA A
                     Se pot autoriza numai utilizările ca erbicid.
                     PARTEA B
                     Pentru punerea în aplicare a principiilor unitare prevăzute în anexa VI, se vor lua în considerare concluziile raportului de reexaminare privind substanța tralkoxidim, în special apendicele I și II ale acestuia, în forma finalizată la 11 iulie 2008, în cadrul Comitetului permanent pentru lanțul alimentar și sănătatea animală.
                     În cadrul acestei evaluări generale, statele membre trebuie să acorde o atenție deosebită următoarelor aspecte:
                     
                                 —
                              
                              
                                 protejării apelor subterane, în special de prezența metabolitului R173642 în sol, atunci când substanța activă este utilizată în regiuni vulnerabile din punct de vedere al solului și/sau al condițiilor climatice;
                              
                           
                                 —
                              
                              
                                 protejării mamiferelor erbivore.
                              
                           Condițiile de utilizare includ măsuri de diminuare a riscului, dacă este cazul.
                     Statele membre în cauză solicită prezentarea următoarelor elemente:
                     
                                 —
                              
                              
                                 informații pentru evaluarea în detaliu a riscului pe termen lung pentru mamiferele erbivore, care decurge din utilizarea substanței tralkoxidim.
                              
                           Statele membre se asigură că notificatorii la cererea cărora substanța tralkoxidim a fost inclusă în prezenta anexă transmit aceste informații Comisiei, în termen de doi ani de la intrarea în vigoare a prezentei directive.”
                  
               
      
         (1)  Mai multe detalii privind identitatea și specificațiile substanței active se găsesc în raportul de reexaminare.